Document ID: 32013R0072

KOMISIJAS ĪSTENOŠANAS REGULA (ES) Nr. 72/2013
(2013. gada 25. janvāris),
ar ko groza Regulas (EK) Nr. 180/2008 un (EK) Nr. 737/2008 attiecībā uz periodu, uz kuru konkrētas laboratorijas ir izraudzītas par ES references laboratorijām
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2006. gada 24. oktobra Direktīvu 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (1) un jo īpaši tās 55. panta 1. punktu,
ņemot vērā Padomes 2009. gada 30. novembra Direktīvu 2009/156/EK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (2) un jo īpaši tās 19. panta d) punktu,
tā kā:
(1)
Ar Komisijas 2008. gada 28. februāra Regulu (EK) Nr. 180/2008 par Kopienas references laboratoriju zirgu slimībām, izņemot Āfrikas zirgu mēri, ar kuru groza Eiropas Parlamenta un Padomes Regulas (EK) Nr. 882/2004 VII pielikumu (3), Komisija no 2008. gada 1. jūlija uz pieciem gadiem par ES references laboratoriju zirgu slimībām, izņemot Āfrikas zirgu mēri, izraudzīja Francijas ANSES ar tās laboratorijām dzīvnieku veselības un zirgu slimību jomā un noteica tās funkcijas, uzdevumus un procedūras sadarbībai ar laboratorijām, kuras ir atbildīgas par zirgu dzimtas dzīvnieku infekcijas slimību diagnosticēšanu dalībvalstīs.
(2)
Ar Komisijas 2008. gada 28. jūlija Regulu (EK) Nr. 737/2008, ar ko izrauga Kopienas references laboratorijas vēžveidīgo slimību, trakumsērgas un govju tuberkulozes jomā, nosaka papildu pienākumus un uzdevumus Kopienas references laboratorijām trakumsērgas un govju tuberkulozes jomā un groza VII pielikumu Eiropas Parlamenta un Padomes Regulai (EK) Nr. 882/2004 (4), Komisija no 2008. gada 1. jūlija uz pieciem gadiem par ES references laboratoriju vēžveidīgo slimību jomā izraudzīja Apvienotās Karalistes Centre for Environment, Fisheries & Aquaculture Science (Cefas), Weymouth Laboratory.
(3)
Lai nodrošinātu augstu analīžu un diagnostikas rezultātu kvalitāti un saskaņotību Savienībā, ir svarīgi, ka izraudzītās ES references laboratorijas zirgu slimībām, izņemot Āfrikas zirgu mēri, un vēžveidīgo slimību jomā turpina darbību arī nākamajā piecu gadu periodā.
(4)
Tādēļ būtu jāpagarina periods, uz kuru šīs laboratorijas tika izraudzītas par ES references laboratorijām.
(5)
Pēc Lisabonas līguma stāšanās spēkā Regulā (EK) Nr. 737/2008 norādītās laboratorijas, kuras līdz šim tika sauktas par “Kopienas references laboratorijām”, tagad būtu jāsauc par “Eiropas Savienības (ES) references laboratorijām”.
(6)
Tādēļ būtu attiecīgi jāgroza Regulas (EK) Nr. 180/2008 un (EK) Nr. 737/2008.
(7)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 180/2008 1. panta 1. punktā datumu “2013. gada 30. jūnijam” aizstāj ar datumu “2018. gada 30. jūnijam”.
2. pants
Regulas (EK) Nr. 737/2008 1. pantu aizstāj ar šādu:
“1. pants
Ar šo Apvienotās Karalistes Centre for Environment, Fisheries & Aquaculture Science (Cefas), Weymouth Laboratory no 2008. gada 1. jūlija līdz 2018. gada 30. jūnijam ir izraudzīta par ES references laboratoriju vēžveidīgo slimību jomā.”
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 25. janvārī

Labels: 7
18
6